ซีเอฟเอ็มอินเตอร์แนชนัล

**ซีเอฟเอ็มอินเตอร์แนชนัล** () เป็นผู้ผลิตเครื่องยนต์อากาศยาน บริษัทร่วมทุนระหว่างจีอี แอโรสเปซ และซาฟราน แอร์คราฟต์ เอนจินส์ (ซึ่งเดิมรู้จักกันในชื่อสเนคมา) สำนักงานใหญ่ตั้งอยู่ที่เมืองซินซินแนติ รัฐโอไฮโอ สหรัฐอเมริกา ก่อตั้งขึ้นเมื่อปี ค.ศ. 1974 โดยมีวัตถุประสงค์เพื่อผลิตและให้การสนับสนุนเครื่องยนต์เทอร์โบแฟนตระกูล ซีเอฟเอ็ม56

ปัจจุบันซีเอฟเอ็มเป็นผู้ผลิตเครื่องยนต์อากาศยานพาณิชย์รายใหญ่ที่สุดในโลก โดยมีส่วนแบ่งตลาดถึง 39% (ข้อมูลปี ค.ศ. 2020) และได้ส่งมอบเครื่องยนต์ไปแล้วมากกว่า 37,500 เครื่อง ให้กับผู้ให้บริการมากกว่า 570 รายทั่วโลก ชื่อซีเอฟเอ็มมาจากการรวมรหัสการออกแบบเครื่องยนต์ของบริษัทแม่ทั้งสอง คือ ตระกูล CF ของจีอี และตระกูล M ของสเนคมา

## ความเป็นมา
แม้ว่าธุรกิจเครื่องยนต์ทางทหารของเจเนอรัล อิเล็กทริก จะประสบความสำเร็จและเติบโตอย่างมาก แต่ในตลาดพลเรือนกลับยังไม่สามารถเกิดผลได้ตามที่คาดหวัง จนกระทั่งช่วงปลายทศวรรษ 1950 จีอีจึงได้เริ่มต้นเข้าสู่ตลาดพลเรือนอย่างจริงจังเป็นครั้งแรก

ในอีกฟากหนึ่งสเนคมา (ปัจจุบันคือ ซาฟราน แอร์คราฟต์ เอนจินส์) ได้เริ่มเจาะตลาดอากาศยานพลเรือนด้วยการพัฒนาเครื่องยนต์รุ่นใหม่ที่มีสมรรถนะเหนือกว่า โดยเฉพาะด้าน การประหยัดเชื้อเพลิง และ การลดเสียงรบกวน ซึ่งเป็นคุณสมบัติที่ผู้ผลิตเครื่องบินและสายการบินต้องการมากขึ้นในยุคนั้น

ปี ค.ศ. 1969 เจเนอรัล อิเล็กทริก และสเนคมา ได้เริ่มงานร่วมกันเป็นครั้งแรก โดยทั้งสองบริษัทได้ร่วมมือกับบริษัทเยอรมัน MTU (Motoren-und-Turbinen-Union) เพื่อผลิตชิ้นส่วนสำหรับเครื่องยนต์ ซีเอฟ6-50 ซึ่งใช้เป็นกำลังขับเคลื่อน แอร์บัส เอ300

ในเวลาเดียวกันตั้งแต่ช่วงกลางทศวรรษ 1960 สเนคม่าได้เริ่มดำเนินการศึกษาด้านอุณหพลศาสตร์ (thermodynamic), พลศาสตร์อากาศ (aerodynamic) และ อะคูสติก อย่างเป็นลำดับขั้นเพื่อกำหนดคุณลักษณะหลักของเครื่องยนต์รุ่น เอ็ม56 โดยมีการตั้งเป้าหมายหลักหลายข้อ ได้แก่ ระดับเสียงรบกวนต้องต่ำมาก อัตราการสิ้นเปลืองเชื้อเพลิงต้องน้อยที่สุด ค่าใช้จ่ายในการซ่อมบำรุงต้องต่ำ และต้องสามารถลดต้นทุนการใช้งานโดยรวมได้อย่างมีประสิทธิภาพ

ในเวลาเดียวกัน รัฐบาลฝรั่งเศสได้จัดทำแผนพัฒนาเศรษฐกิจและอุตสาหกรรมฉบับที่หก ซึ่งเป็นแผนระยะเวลาห้าปีเพื่อกำหนดเป้าหมายทางเศรษฐกิจและอุตสาหกรรมของประเทศในช่วงปี 1971–1975 เป้าหมายของคณะกรรมการอุตสาหกรรมการบินและอวกาศของฝรั่งเศส (French Aerospace Industry Committee) นั้นสอดคล้องไปในทิศทางเดียวกับเป้าหมายของสเนคมา ทั้งบริษัทและรัฐบาลต่างตระหนักดีว่าการพัฒนาเครื่องยนต์เจ็ตพาณิชย์ขนาด 10 ตัน ให้ประสบความสำเร็จจำเป็นต้องอาศัยความร่วมมือในระดับนานาชาติ ซึ่งมีเหตุผลหลักอยู่ 3 ข้อ ได้แก่

ข้อแรก แม้ว่าสเนคมาจะมีศักยภาพในการพัฒนาเทคโนโลยีขั้นสูง แต่ก็ขาดประสบการณ์ในบางด้าน โดยเฉพาะการพัฒนากังหันแรงดันสูง (high-pressure turbines) สเนคมายังไม่ได้เชี่ยวชาญในเทคโนโลยีวาล์วปรับองศาใบคงที่ (variable stators) และใบพัดขนาดเล็กทั้งแบบตรึงอยู่กับที่และแบบหมุนได้ ซึ่งจำเป็นสำหรับขั้นตอนสุดท้ายที่มีโหลดสูงของคอมเพรสเซอร์แรงดันสูง
ข้อสอง แหล่งวัตถุดิบภายในประเทศสำหรับโลหะผสมทนความร้อนสูง (high-temperature alloys) รวมถึงเทคโนโลยีหล่อและการขึ้นรูปใบกังหันแรงดันสูงที่มีระบบระบายความร้อน ยังคงมีอยู่อย่างจำกัด
และข้อสาม ในฐานะบริษัทที่เชี่ยวชาญด้าน อากาศยานทางทหารสเนคมายังขาดทั้งโครงสร้างการขายและเครือข่ายในระดับนานาชาติที่จำเป็นต่อการแข่งขันในตลาดเครื่องยนต์พลเรือน

ในปี ค.ศ. 1971 สเนคมากำลังมองหาพันธมิตรเพื่อร่วมกันพัฒนา ผลิต และจัดจำหน่ายเครื่องยนต์ ซีเอฟเอ็ม56 ในอนาคตในขณะนั้น โครงการพัฒนาเครื่องยนต์ของ Pratt & Whitney และ Rolls-Royce ประสบปัญหาอย่างต่อเนื่อง ทำให้ในที่สุดเจเนอรัล อิเล็กทริก กลายเป็นพันธมิตรเพียงรายเดียวที่มีศักยภาพและเหมาะสม
ในเดือน เมษายน ค.ศ. 1970 คณะผู้แทนของสเนคมา ได้เดินทางไปยัง เมืองลินน์ รัฐแมสซาชูเซตส์ เพื่อพบกับผู้บริหารของจีอี ซึ่งทางฝั่งจีอีได้มองเห็นถึงโอกาสเชิงกลยุทธ์ครั้งสำคัญในยุโรป จึงตกลงที่จะจัดตั้ง บริษัทร่วมทุนกับสเนคมาโดยต่างฝ่ายต่างถือหุ้น 50/50

## อ้างอิง

## แหล่งข้อมูลอื่น
* เว็บไซต์ทางการ

หมวดหมู่:กิจการร่วมค้า
หมวดหมู่:บริษัทของฝรั่งเศส
หมวดหมู่:บริษัทของสหรัฐ
หมวดหมู่:บริษัทอเมริกันที่ก่อตั้งในปี พ.ศ. 2517
หมวดหมู่:บริษัทฝรั่งเศสที่ก่อตั้งในปี พ.ศ. 2517